****

**APSTIPRINĀTS**

VAS „Latvijas Pasts”

2023.gada 25.septembra

valdes sēdē ar lēmumu Nr.7.2.

(protokols Nr.54/2023)

VAS „Latvijas Pasts”

2023.gada 04.oktobra

padomes sēdē ar lēmumu Nr.8.1.

(protokols Nr.20/2023)

**Valsts akciju sabiedrības “Latvijas Pasts”**

**Noteikumi**

**par iekšējo trauksmes celšanas un**

**anonīmās ziņošanas kārtību**

**(4.versija)**

**Saturs**

[1. Noteikumos lietotie termini un to skaidrojums 3](#_Toc146264431)

[2. Vispārīgie jautājumi 5](#_Toc146264432)

[3. Trauksmes cēlēja, viņa Radinieku un Saistīto personu aizsardzība 6](#_Toc146264433)

[4. Rīcība pirms Trauksmes cēlēja ziņojuma iesniegšanas 7](#_Toc146264434)

[5. Trauksmes cēlēja ziņojuma iesniegšana 8](#_Toc146264435)

[6. Anonīma ziņošana 9](#_Toc146264436)

[7. Trauksmes cēlēja ziņojuma saņemšana 10](#_Toc146264437)

[8. Datu aizsardzība un konfidencialitāte 10](#_Toc146264438)

[9. Trauksmes celšanas pazīmju izvērtēšana 11](#_Toc146264439)

[10. Trauksmes cēlēja ziņojuma pseidonimizācija un atbildes sniegšana iesniedzējam 12](#_Toc146264440)

[11. Trauksmes cēlēja ziņojuma izskatīšana pēc būtības 13](#_Toc146264441)

[12. Informēšana par trauksmes celšanas gadījumiem LP 15](#_Toc146264442)

[TRAUKSMES CĒLĒJA ZIŅOJUMA VEIDLAPA 16](#_Toc146264443)

1. **Noteikumos lietotie termini un to skaidrojums**

| **Termins** | **Skaidrojums** |
| --- | --- |
| **Anonīmas ziņošanas kanāls** | LP tīmekļa vietnē [www.pasts.lv](http://www.pasts.lv) izvietots rīks, kurā, aizpildot attiecīgus laukus un pievienojot dokumentus, persona, droši ziņojot par Pārkāpumiem, var palikt anonīma. |
| **Atbildīgā persona** | LP Iekšējā audita daļas vadītājs, tā prombūtnes laikā – Iekšējā audita daļas vecākais iekšējais auditors, kas saņem un reģistrē personas iesniegumu, izvērtē tā pirmšķietamo atbilstību Trauksmes cēlēja ziņojumam un pieņem attiecīgu lēmumu, pseidonimizē Trauksmes cēlēja personas datus, izskata Trauksmes cēlēja ziņojumu, nodrošina saziņu ar Trauksmes cēlēju un citām institūcijām, veic Kontaktpersonas pienākumus, kā arī atbilstoši izskata anonīmi iesniegtos ziņojumus. |
| **Darba pienākumu veikšana** | Noteikta darba, tostarp brīvprātīgā darba, profesionālo vai amata (dienesta) pienākumu veikšana vai pakalpojumu sniegšana. |
| **Komisija** | Ar Atbildīgās personas rezolūciju/uzdevumu izveidota pārbaudes lietas komisija, kas tiek izveidota pēc nepieciešamības un izskata Trauksmes cēlēja ziņojumu pēc būtības un kuras sastāvs var mainīties atkarībā no Trauksmes cēlēja ziņojuma satura, jomas un Pārkāpuma rakstura. |
| **Kompetentā institūcija** | Ikviena publiskas personas institūcija, kas atbilstoši normatīvajos aktos noteiktajai kompetencei ir pilnībā vai daļēji atbildīga par tā jautājuma risināšanu, par kuru ziņo Trauksmes cēlējs, tostarp hierarhiski augstāka iestāde, amatpersona vai lēmējinstitūcija, nozares vadošā iestāde (institūcija) vai institūcija, kas īsteno uzraudzību vai kontroli jautājumā, par kuru ziņo Trauksmes cēlējs, izmeklēšanas iestāde vai prokuratūra — atbilstoši to kompetencei, ja iespējamais Pārkāpums ir noziedzīgs nodarījums vai likumpārkāpums. |
| **Kontaktpersona** | Vienlaicīgi arī Atbildīgā persona – sniedz personai informāciju par trauksmes celšanas mehānismiem, tai skaitā Kompetentajā institūcijā, veic informācijas apmaiņu ar citu institūciju trauksmes celšanas kontaktpersonām un Valsts kanceleju kā Trauksmes cēlēju kontaktpunktu. |
| **Likums** | Trauksmes celšanas likums. |
| **LP** | VAS “Latvijas Pasts”. |
| **NILLTPF** | Noziedzīgi iegūtu līdzekļu legalizācijas un terorisma un proliferācijas finansēšana. |
| **NILLTPF novēršanas un sankciju normatīvie akti** | Par anonīmu ziņošanu Noteikumu izpratnē:1. NILLTPF novēršanas likums;
2. Finanšu un kapitāla tirgus komisijas 2020.gada 11.augusta normatīvie noteikumi Nr.126 “Sankciju riska pārvaldīšanas normatīvie noteikumi”.
 |
| **Noteikumi** | VAS “Latvijas Pasts” Noteikumi par iekšējo trauksmes celšanas un anonīmās ziņošanas kārtību. |
| **Pārkāpums** | Pārkāpums var būt noziedzīgs nodarījums, administratīvs pārkāpums vai cits tiesību normu pārkāpums (darbība vai bezdarbība), tostarp rīcība, kas ir pretēja attiecīgā tiesību akta mērķim, kā arī profesijā, jomā vai nozarē apstiprinātu standartu pārkāpums, likumu, Ministru kabineta izdotu tiesību aktu, pašvaldību saistošo noteikumu, Latvijai saistošu starptautisku tiesību aktu un citu saistošu priekšrakstu pārkāpums, kā arī LP saistošu ētikas, darba procesu vai profesionālo normu pārkāpums, kas kaitē sabiedrības interesēm. |
| **Pseidonimizācija** | Personas datu apstrāde, ko veic tādā veidā, lai personas datus vairs nav iespējams saistīt ar konkrētu datu subjektu bez papildu informācijas izmantošanas, ar noteikumu, ka šāda papildu informācija tiek turēta atsevišķi un tai piemēro tehniskus un organizatoriskus pasākumus, lai nodrošinātu, ka personas dati netiek saistīti ar identificētu vai identificējamu fizisku personu. |
| **Radinieks** | Trauksmes cēlēja vecāki (arī adoptētāji), vecvecāki, bērns (arī adoptētais), mazbērns, brālis, māsa, pusbrālis, pusmāsa, laulātais. |
| **Saistītā persona** | Fiziska persona, kura atbalsta vai palīdz Trauksmes cēlējam trauksmes celšanā vai ir saistīta ar Trauksmes cēlēju un varētu ciest no nelabvēlīgām sekām. Saistītā persona var būt arī komersants vai privāto tiesību juridiskā persona, kura pieder Trauksmes cēlējam, kurā tas ir nodarbināts vai ar kuru tas citādi saistīts, veicot darba pienākumus. |
| **Trauksmes cēlējs** | Fiziska persona, kura sniedz informāciju par iespējamu Pārkāpumu, kas var kaitēt sabiedrības interesēm, ja persona šo informāciju uzskata par patiesu un tā gūta, veicot darba pienākumus LP vai dibinot tiesiskās attiecības ar VAS “Latvijas Pasts”, kas saistītas ar Darba pienākumu veikšanu vai esot praksē, vai esot LP sadarbības partnerim, un kurai šīs informācijas sniegšanas dēļ varētu tikt radītas nelabvēlīgas sekas.Noteikumu izpratnē Trauksmes cēlējs ir jebkurš LP darbinieks, ieskaitot potenciālos un bijušos darbiniekus, praktikants un/vai LP sadarbības partnera darbinieks, kurš sniedz šādu informāciju un varētu ciest no nelabvēlīgām sekām. |
| **Trauksmes cēlēja ziņojuma veidlapa** | Strukturēts dokuments, kuru izmanto, lai pārskatāmā veidā vienuviet apkopotu informāciju par Trauksmes celšanas gadījumu, kas kā Pielikums Nr.1 pievienots Noteikumiem. |

1. **Vispārīgie jautājumi**
	1. Noteikumi nosaka:
		1. kā LP uz darba līguma vai cita veida ar profesionālo darbību saistītu tiesisko attiecību pamata nodarbinātiem darbiniekiem jārīkojas gadījumā, ja tie vēlas godprātīgi ziņot par iespējamiem Pārkāpumiem LP, kā arī pasākumus, lai nodrošinātu ziņotāja aizsardzību;
		2. kā operatīvi reaģēt, objektīvi izvērtēt un konstruktīvi izmantot godprātīgi paziņotu informāciju par iespējamiem Pārkāpumiem LP.
	2. Ja starp Noteikumiem un spēkā esošajiem tiesību aktiem ir pretrunas, saistošs ir spēkā esošajos tiesību aktos noteiktais.
	3. Trauksmes cēlējs ir tiesīgs celt trauksmi par jebkuru pārkāpumu, kas kaitē sabiedrības interesēm, jo īpaši par tādiem iespējamiem Pārkāpumiem, kas saistīti ar cilvēka dzīvību, veselību, darba drošību, vides aizsardzības un būtiskiem citiem apdraudējumiem (kaitējumiem), piemēram[[1]](#footnote-1):
		1. amatpersonu bezdarbība, nolaidība, dienesta stāvokļa ļaunprātīga izmantošana vai cita prettiesiska darbība;
		2. korupcija, kā arī politisko organizāciju (partiju) un to apvienību finansēšanas noteikumu un priekšvēlēšanu aģitācijas ierobežojumu pārkāpumi;
		3. nelikumīgi vai neētiski darījumi, t.sk. interešu konflikta situācijas;
		4. krāpšana, pārkāpjot LP iekšējās kontroles sistēmu vai izmantojot iekšējās kontroles sistēmas nepilnības/trūkumus, neievērojot noteikto kārtību;
		5. publiskas personas finanšu līdzekļu vai mantas izšķērdēšana;
		6. izvairīšanās no nodokļu samaksas;
		7. sabiedrības veselības apdraudējums;
		8. pārtikas drošības apdraudējums;
		9. būvniecības drošības apdraudējums;
		10. vides drošības apdraudējums, tostarp rīcība, kas ietekmē klimata pārmaiņas;
		11. pretradiācijas aizsardzība un kodoldrošība;
		12. darba drošības apdraudējums;
		13. sabiedriskās kārtības apdraudējums;
		14. cilvēktiesību pārkāpumi;
		15. pārkāpumi publisko iepirkumu jomā un publiskās un privātās partnerības jomā;
		16. pārkāpumi finanšu un kapitāla tirgus sektorā, tostarp krāpšana un cita nelikumīga rīcība, kas apdraud Eiropas Savienības finanšu intereses;
		17. pārkāpumi NILLTPF novēršanas jomā;
		18. sankciju prasību pārkāpumi;
		19. konkurences tiesību pārkāpumi un komercdarbības atbalsta noteikumu pārkāpumi;
		20. pārkāpumi preču un pakalpojumu sniegšanas jomā, tostarp saistībā ar drošību un atbilstību;
		21. pārkāpumi transporta drošībā;
		22. pārkāpumi saistībā ar iekšējo tirgu;
		23. pārkāpumi dzīvnieku labturības jomā;
		24. pārkāpumi patērētāju tiesību aizsardzības jomā;
		25. pārkāpumi privātās dzīves un personas datu aizsardzība un tīkla un informācijas sistēmu drošībā.
	4. Par trauksmes celšanu nav uzskatāma:
		1. apzināti nepatiesu ziņu sniegšana;
		2. valsts noslēpumu saturošas informācijas izpaušana;
		3. ziņošana tikai par personīgu interešu aizskārumu;
		4. zvērināta advokāta un klienta saziņas konfidencialitātes pārkāpšana;
		5. neizpaužamu, slēgtajās tiesas sēdēs iegūtu ziņu izpaušana;
		6. informācijas izpaušana par speciālo izmeklēšanas darbību veikšanu, kā arī tās rezultātā iegūtu ziņu izpaušana;
		7. informācijas izpaušana par konsultēšanos ar darbinieku pārstāvjiem vai arodbiedrībām, kā arī darba koplīguma pusēm, ciktāl tiek skarta darba koplīguma noslēgšanai vai grozīšanai nepieciešamā informācija.
	5. LP izveidotā iekšējā trauksmes celšanas sistēma nodrošina personām iespēju droši ziņot par Pārkāpumiem un ar brīdi, kad Trauksmes cēlējs ir cēlis trauksmi Likumā noteiktajā kārtībā, LP garantē Trauksmes cēlēja, viņa Radinieku un Saistītas personas aizsardzību. Visi ziņojumi par iespējamu Pārkāpumu vai par aizdomām par šādu Pārkāpumu tiek ņemti vērā un pēc nepieciešamības tiek pārbaudīti LP noteiktajā kārtībā.
	6. Par iekšējās trauksmes celšanas sistēmu personu informē, tai uzsākot praksi, darba tiesiskās vai dienesta attiecības vai cita veida ar profesionālo darbību saistītas tiesiskās attiecības.
	7. LP iekštīkla portālā <http://intranet.post.lv/> un LP tīmekļa vietnē [www.pasts.lv](http://www.pasts.lv) tiek izvietota informācija par iekšējo trauksmes celšanas kārtību LP, LP Atbildīgās personas (Kontaktpersonas) trauksmes celšanas jautājumos e-pasts trauksme@pasts.lv un TAUKSMES CĒLĒJA ZIŅOJUMA VEIDLAPA (Noteikumu Pielikums Nr.1).
	8. Informācija par LP trauksmes celšanas sistēmu un Noteikumiem apmācību kursa veidā tiek iekļauta darbinieku mācībās LP-skolas modulī.
	9. Par izmaiņām iekšējā trauksmes celšanas sistēmā un/vai Noteikumos darbiniekus informē, ievietojot informāciju LP iekštīkla portālā <http://intranet.post.lv/>, tīmekļa vietnē [www.pasts.lv](http://www.pasts.lv) un nosūtot e-pastus.
	10. Trauksmes celšanas iemesli, Trauksmes cēlēja, viņa Radinieku un Saistītās personas anonimitātes un aizsardzības noteikumi, kā arī vispārējā trauksmes celšanas kārtība un Trauksmes cēlēja ziņojuma saturs noteikts Likumā.
2. **Trauksmes cēlēja, viņa Radinieku un Saistīto personu aizsardzība**
	1. Ja Trauksmes cēlējs godprātīgi un atbildīgi ir ziņojis par iespējamiem Pārkāpumiem, tad ir aizliegts viņam, viņa Radiniekiem vai Saistītajām personām radīt jebkādas nelabvēlīgas sekas (represijas), piemēram:
		1. disciplināri vai citādi sodīt;
		2. atbrīvot no darba vai amata, tostarp nepagarinot darba līgumu vai neieceļot amatā uz nenoteiktu laiku, ja bija pamats domāt, ka tas tiks darīts;
		3. pazemināt vai pārcelt citā darbā vai amatā;
		4. liegt paaugstinājumu, profesionālo apmācību vai kvalifikācijas paaugstināšanu;
		5. mainīt darba vai amata pienākumus, darba laiku un vietu vai darba samaksu;
		6. sniegt negatīvu darba, amata pienākumu novērtējumu;
		7. aizskart godu, cieņu un reputāciju;
		8. anulēt licences un atļaujas;
		9. vienpusēji atkāpties no līguma par preces piegādi, pirkumu vai pakalpojuma sniegšanu vai izbeigt to;
		10. pieprasīt ārsta atzinumu;
		11. citādi tieši vai netieši radīt nelabvēlīgas sekas, tostarp pārkāpjot vienlīdzīgas attieksmes principu.
	2. Trauksmes cēlējs nezaudē tiesības uz Trauksmes cēlēja statusu vai uz Trauksmes cēlēja aizsardzību tikai tāpēc, ka viņš kļūdījies, proti, pārbaudot iesniegto informāciju, netiek rasts apstiprinājums, ka iespējamais Pārkāpums ir noticis.
3. **Rīcība pirms Trauksmes cēlēja ziņojuma iesniegšanas**
	1. Tiklīdz rodas aizdomas par iespējamu Pārkāpumu, Trauksmes cēlējs tiek aicināts ziņot, to darot savlaicīgi, lai LP varētu reaģēt pēc iespējas ātrāk. Ziņošana iespējama par Pārkāpumu, kas notika, notiek vai varētu notikt, ieskaitot Pārkāpuma izdarīšanas mēģinājumus.
	2. Trauksmes cēlējs vispirms tiek aicināts apsvērt, vai situāciju var atrisināt, piemēram, sazinoties ar savu tiešo vadītāju.
	3. Noteikumi ir alternatīva, kuru izmanto, ja Trauksmes cēlējam ir bažas par to, ka, izmantojot LP vispārējo kārtību, sazinoties ar savu tiešo vadītāju var netikt sniegta atbilde, vai ir bažas par šādā veidā sniegtās atbildes saturu, vai arī vispār nav iespējams izmantot vispārējo kārtību.
	4. Pirms iesniegt Trauksmes cēlēja ziņojumu, jāņem vērā, ka:
		1. Trauksmes cēlējs ziņo par kādu rīcību, kuru novēro, un sniedz informāciju, kuru guvis darbā saistībā ar Darba pienākumu veikšanu, ar iecerētā darba izpildi vai par darbu pēc tā paveikšanas, vai, ja citu apstākļu dēļ, Trauksmes cēlējam ir iespēja novērot aizdomīgas darbības;
		2. sūdzības par personiskiem konfliktiem starp ziņojošo personu un citu personu vai līdzīgas situācijas, kas neatbilst Likuma izpratnei, nav trauksmes celšana un var tikt novirzītas izskatīšanai atbilstoši citām procedūrām;
		3. sniedzamo informāciju Trauksmes cēlējs var papildināt ar paskaidrojumiem no profesionālā viedokļa, kas ļaus saprast, kā notiekošais var radīt kaitējumu LP vai sabiedrībai kopumā;
		4. Trauksmes cēlējs pauž savas bažas, aizdomas, taču uz viņu negulstas visu pierādījumu iegūšanas slogs;
		5. Trauksmes cēlējs atbildīgi un godprātīgi izvērtē informāciju, kuru tas norādīs ziņojumā, un, cik iespējams, pārliecinās, ka sniegtā informācija ir patiesa. Trauksmes cēlējs var neapzināti kļūdīties, jo pastāv iespēja, ka pārbaudes rezultātā Pārkāpums netiks atklāts;
		6. apzināti nepatiesu (melīgu) ziņu sniegšana nav trauksmes celšana un par to ir paredzēta administratīvā atbildība.
	5. Gadījumā, ja Trauksmes cēlējam rodas jautājumi vai šaubas par trauksmes celšanu, tam ir iespēja konsultēties ar Atbildīgo personu, tai skaitā par TRAUKSMES CĒLĒJA ZIŅOJUMA VEIDLAPAS (Noteikumu Pielikums Nr.1) aizpildīšanu. Anonīma konsultācija, nenorādot savu vārdu un uzvārdu, ir iespējama, izmantojot trauksme@pasts.lv e-pastu.
4. **Trauksmes cēlēja ziņojuma iesniegšana**
	1. Trauksmes cēlējs iesniegumu (ziņojumu) iesniedz LP, noformējot to rakstiski, elektroniski vai mutiski (tiekoties klātienē vai pa tālruni).
	2. Lai Trauksmes cēlēja ziņojumam būtu juridisks spēks, tam saskaņā ar Dokumentu juridiskā spēka likumu jābūt parakstītam – pašrocīgi, ar elektronisko parakstu vai autentificējoties, kad notiek personas identifikācija. Tāpat ir iespējams iesniegt anonīmu ziņojumu, ņemot vērā Noteikumu 6.sadaļā “Anonīma ziņošana” noteikto.
	3. Rakstisks Trauksmes celšanas ziņojums LP tiek noformēts vienā no diviem variantiem:
		1. brīvā formā, norādot, ka tas ir Trauksmes cēlēja ziņojums un ietverot ziņas par sevi, kā par tā iesniedzēju – personas vārdu un uzvārdu, kā arī adresi un, ja nepieciešams, citas ziņas (piemēram, e-pasta adresi un tālruņa numuru), kas palīdzēs Atbildīgajai personai sazināties ar Trauksmes cēlēju, lai nosūtītu atbildi, informāciju par izskatīšanas gaitu vai lūgtu papildinformāciju;
		2. aizpildot TRAUKSMES CĒLĒJA ZIŅOJUMA VEIDLAPU (Noteikumu Pielikums Nr.1).
	4. Ja persona ir iesniegusi iesniegumu, nenorādot, ka tas ir Trauksmes cēlēja ziņojums, tad līdz iesnieguma izskatīšanai pēc būtības persona var lūgt vai Kompetentā institūcija var ierosināt šo iesniegumu atzīt par Trauksmes cēlēja ziņojumu.
	5. Trauksmes cēlējs ziņojumu LP var iesniegt:
		1. parakstītu rakstisku ziņojumu nosūtot pa pastu uz adresi: VAS “Latvijas Pasts”, Ziemeļu iela 10, Lidosta “Rīga”, Mārupes pagasts, Mārupes novads, LV-1000, ievietojot Trauksmes cēlēja ziņojumu slēgtā (aizlīmētā) aploksnē ar uzrakstu “Trauksmes cēlēja ziņojums”, kuru ievieto papildu ārējā aploksnē;
		2. nosūtot parakstītu ar drošu elektronisko parakstu iesniegumu vai aizpildītu TRAUKSKSMES CĒLĒJA ZIŅOJUMA VEIDLAPU (Noteikumu Pielikums Nr.1) kā failus uz speciāli Trauksmes cēlēju ziņojumiem izveidotu e-pastu trauksme@pasts.lv;
		3. aizpildot TRAUKSMES CĒLĒJA ZIŅOJUMA VEIDLAPU (Noteikumu Pielikums Nr.1) elektroniski LP iekštīkla portālā <http://intranet.post.lv/iekseja-trauksmes-celsanas-kartiba>;
		4. mutvārdos klātienē Atbildīgajai personai, kas iesniedzēja klātbūtnē noformē to rakstveidā, izmantojot TRAUKSMES CĒLĒJA ZIŅOJUMA VEIDLAPU (Noteikumu Pielikums Nr.1), kuru Trauksmes cēlējs paraksta, un izsniedz tā kopiju iesniedzējam ar datuma norādi un reģistrācijas apstiprinājumu. Ja ir šaubas par iesniedzēja identitāti, Atbildīgā persona lūdz uzrādīt personu apliecinošu dokumentu;
		5. mutiski, zvanot pa tālruni Atbildīgajai personai, kas ar iesniedzēju pārrunā notikušo un, ja iesniedzējs piekrīt, pieraksta sarunu, aizpildot TRAUKSMES CĒLĒJA ZIŅOJUMA VEIDAPU (Noteikumu Pielikums Nr.1) un nosūta to personai parakstīšanai uz tās norādīto elektronisko vai pasta adresi. Ja iesniedzējs to nevēlas, viņu pašu aicina fiksēt stāstīto, aizpildot minēto veidlapu, to parakstīt un nosūtīt Atbildīgajai personai.
	6. Pamatojoties uz NILLTPF novēršanas un sankciju jomu tiesību aktu prasībām un saskaņā ar Noteikumu 6.1.1. un 6.1.2.apakšpunktiem, Trauksmes cēlējs var izmantot Anonīmas ziņošanas kanālu, LP tīmekļa vietnē [www.pasts.lv](http://www.pasts.lv) izvietotajā rīkā aizpildot attiecīgus laukus un pievienojot dokumentus, kur persona var izvēlēties, vai atklāt savu identitāti un kontaktinformāciju, vai palikt anonīmai.
	7. Trauksmes cēlējs, ja tam ir pamats uzskatīt, ka iekšēji LP ziņot nav efektīvi, var ziņot ārēji un uzreiz vērsties Kompetentajā institūcijā[[2]](#footnote-2) vai Valsts kancelejā, biedrībā (piemēram, "Sabiedrība par atklātību – Delna" u.c.) vai nodibinājumā.
	8. Tāpat Trauksmes cēlējs ziņojumu var iesniegt elektroniski bez droša elektroniskā paraksta valsts pārvaldes pakalpojumu portālā [www.latvija.lv](http://www.latvija.lv) vai tīmekļa vietnē [www.trauksmescelejs.lv](http://www.trauksmescelejs.lv), ja ziņojumu iesniedz un personas identitāti pārbauda, izmantojot tiešsaistes formas, kuras pieejamas portālā un tīmekļa vietnē.
	9. Trauksmes cēlējs ziņojumā sniedz pēc iespējas izsmeļošāku un detalizētāku informāciju un faktus, kā arī norāda uz fiziskajām vai juridiskajām personām (ja tādas ir), par kurām ir bažas vai pamats uzskatīt, ka tās var būt iesaistītas iespējama Pārkāpuma izdarīšanā, pievienojot ziņojumam rakstveida, lietiskos un citus pierādījumus (piemēram, fotogrāfijas, e-pasta sarakstes kopijas), ja tādi ir, lai palīdzētu LP reaģēt uz Pārkāpumu un to izmeklēt (pārbaudīt).
	10. Trauksmes cēlējs ziņojumā papildus norāda, vai:
		1. informācija par Pārkāpumu gūta, veicot darba pienākumus vai dibinot tiesiskās attiecības, kas saistītas ar Darba pienākumu veikšanu, vai esot praksē;
		2. par šo Pārkāpumu jau ir ziņots iepriekš, pievienojot LP Atbildīgās personas atbildi, ja tāda ir saņemta;
		3. vēlas saņemt ziņojuma saņemšanas apstiprinājumu un lēmumu par iesnieguma atzīšanu vai neatzīšanu par Trauksmes cēlēja ziņojumu;
		4. gadījumā, ja tiks konstatēts Pārkāpums, atļauj publicēt informāciju par to, ievērojot Likuma un Noteikumu 12.4.punktā noteikto.
5. **Anonīma ziņošana**
	1. Trauksmes cēlējs var izvēlēties ziņot par Pārkāpumu arī anonīmi, izmantojot Anonīmas ziņošanas kanālu, t.sk.:
		1. par NILLTPF novēršanas likuma pārkāpumiem atbilstoši NILLTPF novēršanas likuma 7.panta pirmās daļas 9.punktam;
		2. par sankciju prasību pārkāpumiem atbilstoši Finanšu un kapitāla tirgus komisijas 2020.gada 11.augusta noteikumu Nr.126 “Sankciju riska pārvaldīšanas normatīvie noteikumi” 8.10.punktam.
	2. Atbildīgā persona, saņemot anonīmu iesniegumu par trauksmes celšanu, reģistrē arī to Trauksmes cēlēju ziņojumu reģistrā – kā anonīmu ziņojumu.
	3. LP saņemtie anonīmie Trauksmes cēlēja ziņojumi tiek izskatīti un tiek pārbaudīta tajos ietvertā informācija par iespējamo Pārkāpumu, ja tā ir pietiekama, lai izvērtētu konkrēto gadījumu, taču anonīmajam iesniedzējam netiek nodrošinātas Likumā un Noteikumos paredzētās aizsardzības garantijas, kā arī Atbildīgā persona nevarēs sniegt anonīmajam ziņotājam informāciju par ziņojuma izskatīšanas gaitu un virzību, jo Atbildīgajai personai nav iespēju sazināties ar anonīmo Trauksmes cēlēju.
	4. Gadījumā, ja anonīmais ziņotājs vēlāk tiek identificēts kā Trauksmes cēlējs, viņam ir nodrošināmas visas Likumā paredzētās aizsardzības garantijas, tostarp aizsardzība pret nelabvēlīgām sekām.
6. **Trauksmes cēlēja ziņojuma saņemšana**
	1. Trauksmes cēlēja ziņojums kopš tā iesniegšanas brīža ir ierobežotas pieejamības informācija. Trauksmes celšanas jautājumu izskatīšanā ņem vērā iespējamos negodprātīgas rīcības, informācijas noplūšanas un interešu konflikta riskus.
	2. Ja LP Administratīvās daļas darbinieki saņem rakstisku Trauksmes cēlēja ziņojumu un tas:
		1. ir ievietots dubultajā aploksnē, LP Administratīvās daļas darbinieki, neatverot vaļā iekšējo aploksni, sūtījumu nekavējoties nodod Atbildīgajai personai;
		2. nav ievietots dubultajā aploksnē, LP Administratīvās daļas darbinieki, to nereģistrējot LP dokumentu vadības sistēmā DocLogix ienākošās korespondences žurnālā, nekavējoties nodod Atbildīgajai personai.
	3. Ja jebkurš LP darbinieks saņem Trauksmes cēlēja ziņojumu vai personas iesniegumu vai konstatē, ka bez norādēm saņemtais iesniegums vai tā daļa pēc būtības atbilst Trauksmes cēlēja ziņojumam, tas Trauksmes cēlēja ziņojumu vai iesniegumu nevis nodod LP Administratīvās daļas darbiniekiem, bet nekavējoties nodod Atbildīgajai personai.
	4. Speciāli Trauksmes cēlēju ziņojumiem izveidotajam LP e-pastam trauksme@pasts.lv (Noteikumu 5.5.2.apakšpunkts) un citiem kanāliem var piekļūt tikai Atbildīgā persona, kura vismaz reizi darba dienā minēto e-pastu pārbauda.
	5. Atbildīgā persona ved saņemto Trauksmes cēlēju ziņojumu reģistru. Trauksmes cēlēju ziņojumu reģistram var piekļūt tikai Atbildīgā persona.
	6. Atbildīgā persona, saņemot iesniegumu (Trauksmes cēlēja ziņojumu), nekavējoties to reģistrē Trauksmes cēlēju ziņojumu reģistrā, norādot Trauksmes cēlēja ziņojuma saņemšanas datumu, Trauksmes cēlēja vārdu un uzvārdu, kontaktinformāciju (adresi, telefonu, e-adresi), īsu pārkāpuma aprakstu, un citu informāciju, ja tas nepieciešams, un piešķirot tam reģistrācijas kārtas numuru (identifikatoru).
	7. Trauksmes cēlēju personas datiem, Trauksmes cēlēju ziņojumu reģistram, šajā reģistrā reģistrētajiem iesniegumiem (Trauksmes cēlēju ziņojumiem), tiem pievienotajiem rakstveida vai lietiskajiem pierādījumiem, kā arī Trauksmes cēlēju ziņojumu izskatīšanas materiāliem ir ierobežotas pieejamības informācijas statuss.
7. **Datu aizsardzība un konfidencialitāte**
	1. Neatkarīgi no iesnieguma (Trauksmes cēlēja ziņojuma) iesniegšanas veida, izņemot apzināti anonīmus ziņojumus, Trauksmes cēlējam jānorāda vārds, uzvārds un kontaktinformācija. Personas datu norādīšana atvieglo LP Atbildīgajai personai veikt ziņojumā minētā iespējamā Pārkāpuma izvērtēšanu un sniegt atbildi Trauksmes cēlējam, ievērojot Likuma obligātās prasības, un pēc iespējas vairāk iegūt informāciju par konkrētu iespējamo Pārkāpumu.
	2. Noteikumu 8.1.punktā minētā informācija, kā arī cita iesniegumā (Trauksmes cēlēja ziņojumā) sniegtā informācija, kas ļauj identificēt Trauksmes cēlēju, ir īpaši aizsargājama, un to uzzinās tikai personas, kurām tas ir nepieciešams ziņojuma saņemšanai un izvērtēšanai.
	3. Ikvienai personai, kas saņēmusi iesniegumu ar norādi, ka tas ir Trauksmes cēlēja ziņojums, vai apstrādā to, ir pienākums nodrošināt Trauksmes cēlēja datu pienācīgu aizsardzību.
	4. Informāciju, kas atklāj Trauksmes cēlēja identitāti, aizliegts izpaust bez viņa piekrišanas, izņemot gadījumu, kad Trauksmes cēlēja personas dati un ziņojums nepieciešams personām (t. sk. Kompetentajām institūcijām), kas izskata Trauksmes cēlēja ziņojumu, lai uz tā pamata ierosinātu pārkāpuma lietu, vai tas ir nepieciešams Trauksmes cēlēja, viņa Radinieka vai Saistītās personas aizsardzībai. Par identitātes izpaušanu informē Trauksmes cēlēju, izņemot gadījumu, kad informēšana kaitētu Trauksmes cēlēja ziņojuma vai uz tā pamata ierosinātas pārkāpuma lietas izskatīšanai.
	5. Trauksmes cēlēja personas dati netiek nodoti personām, kuras nav saistītas ar Trauksmes cēlēja ziņojuma saņemšanu un izvērtēšanu, un it īpaši Trauksmes cēlēja ziņojumā minētajām personām, kuras, iespējams, ir iesaistītas Pārkāpuma izdarīšanā (vai citām ziņojumā norādītajām personām).
	6. Visiem Trauksmes cēlēja ziņojuma saņemšanā, reģistrēšanā un izvērtēšanā, kā arī faktu pārbaudīšanā iesaistītajiem LP darbiniekiem aizliegts izpaust informāciju, kas atklāj tās fiziskās vai juridiskās personas identitāti, par kuru ziņojis Trauksmes cēlējs, ievērojot nevainīguma prezumpciju, tostarp, lai negrautu šo personu reputāciju, ievērojot, ka Pārkāpums vēl tiek izmeklēts.
	7. Noteikumu 8.6.punktā minēto informāciju var sniegt tikai tai personai vai institūcijai, kurai tā nepieciešama Trauksmes cēlēja ziņojuma vai uz tā pamata ierosinātas Pārkāpuma lietas izskatīšanai vai Trauksmes cēlēja, viņa Radinieka vai Saistītās personas aizsardzībai. Šis aizliegums neattiecas uz gadījumiem, kad Trauksmes cēlējs, viņa Radinieks vai Saistītā persona šo informāciju izpauž savu tiesību vai tiesisko interešu aizsardzības nolūkā.
	8. Aizpildot TRAUKSMES CĒLĒJA ZIŅOJUMA VEIDLAPU (Noteikumu Pielikums Nr.1) vai savā iesniegumā, Trauksmes cēlējs atzīmē darbības, ja viņa ziņojums netiks atzīts par Trauksmes cēlēja ziņojumu, un:
		1. piekrīt, ka Trauksmes cēlēja iesniegumu turpmāk izskatītu kā fiziskās personas iesniegumu, t.i., vispārīgā kārtībā un bez Trauksmes cēlējam paredzētām aizsardzības garantijām;
		2. nepiekrīt, ka Trauksmes cēlēja iesniegumu turpmāk izskatītu kā fiziskās personas iesniegumu.
	9. Gadījumā, ja vēlāk, izskatot Trauksmes cēlēja ziņojumu saskaņā ar Noteikumu 11.sadaļu “Trauksmes cēlēja ziņojuma izskatīšana pēc būtības”, LP konstatēs, ka konkrētajā lietā nav noticis tiesību normu Pārkāpums, tas nav pamats atņemt sākotnēji piešķirto Trauksmes cēlēja statusu un tā datu aizsardzību.
	10. Atbildīgās personas saziņa ar trauksmes ziņojuma iesniedzēju, kurš sniedzis informāciju par Pārkāpumu darbavietā, izmantojot viņa darbavietas kontaktus, ir riskanta un nevēlama, tā ir pieļaujama tikai ar šīs personas piekrišanu.
8. **Trauksmes celšanas pazīmju izvērtēšana**
	1. Saņemot personas iesniegumu, kas noformēts, kā Trauksmes cēlēja ziņojums, vai ar norādi, ka tas ir Trauksmes cēlēja ziņojums, Atbildīgā persona nekavējoties, bet ne vēlāk kā 7 (septiņu) dienu laikā, nosūta Trauksmes cēlējam ziņojuma saņemšanas apstiprinājumu.
	2. Saņemot personas iesniegumu, Atbildīgā persona nekavējoties izvērtē iesnieguma pirmšķietamu atbilstību Likumā noteiktajām trauksmes celšanas pazīmēm un pieņem lēmumu par iesnieguma atzīšanu vai neatzīšanu par Trauksmes cēlēja ziņojumu.
	3. Ja Atbildīgā persona, izvērtējot iesniegumu, konstatē, ka tas nav parakstīts (piemēram, persona nezināja, ka paraksts ir obligāta prasība), tad tas nav pamats uzskatīt, ka iesniegums ir anonīms. Atbildīgā persona šādā gadījumā sazinās ar personu un lūdz parakstīt iesniegumu.
	4. Ja Atbildīgā persona, izvērtējot iesniegumu, konstatē, ka tajā ir trūkumi, kas varētu būt radušies neuzmanības dēļ, tā nekavējoties, bet ne vēlāk kā 7 (septiņu) dienu laikā no iesnieguma saņemšanas dienas, sazinās ar iesnieguma iesniedzēju, lūdzot sniegt papildu informāciju vai precizēt iesniegumu, norādot termiņu, kādā papildu informācija vai precizējumi iesniedzami.
	5. Ja Atbildīgā persona, izvērtējot iesniegumu, konstatē, ka tajā norādītā iespējamā Pārkāpuma izskatīšana nav LP kompetencē, tā 7 (septiņu) dienu laikā no iesnieguma saņemšanas dienas pārsūta šo iesniegumu izskatīšanai pēc piekritības Kompetentajā institūcijā un par to rakstveidā vai nosūtot e-pastu, ja Trauksmes cēlējs to norādījis, kā vēlamo saziņas veidu, informē iesnieguma iesniedzēju.
9. **Trauksmes cēlēja ziņojuma pseidonimizācija un atbildes sniegšana iesniedzējam**
	1. Kad izvērtētas visas trauksmes celšanas pazīmes Trauksmes cēlēja iesniegumā, Atbildīgā persona par pieņemto lēmumu par iesnieguma atzīšanu vai neatzīšanu par Trauksmes cēlēja ziņojumu informē iesniedzēju 3 (trīs) dienu laikā no lēmuma pieņemšanas dienas: rakstveidā vai nosūtot e-pastu, ja Trauksmes cēlējs to norādījis, kā vēlamo saziņas veidu.
	2. Ja iesniegums netiek atzīts par Trauksmes cēlēja ziņojumu un:
		1. iesniedzējs iesniegumā vai TRAUKSMES CELŠANAS VEIDLAPĀ (Noteikumu Pielikums Nr.1) saskaņā ar Noteikumu 8.8.1.apakšpunktu norādījis, ka vēlas saņemt atbildi pēc būtības, nesaņemot Likumā noteiktās personas aizsardzības garantijas, Atbildīgā persona Trauksmes cēlēju ziņojumu reģistrā un uz iesnieguma izdara atzīmi, ka iesniegums sākotnēji ticis iesniegts kā Trauksmes cēlēja ziņojums, bet par tādu nav atzīts. Un nodod iesniegumu reģistrēšanai LP elektroniskās lietvedības dokumentu sistēmā DocLogix un tālākai izskatīšanai;
		2. iesniedzējs iesniegumā vai TRAUKSMES CELŠANAS VEIDLAPĀ (Noteikumu Pielikums Nr.1) saskaņā ar Noteikumu 8.8.2.apakšpunktu norādījis, ka nevēlas saņemt atbildi pēc būtības, Atbildīgā persona Trauksmes cēlēju ziņojumu reģistrā un uz iesnieguma izdara atzīmi, ka iesniegums nav atzīts par Trauksmes cēlēja ziņojumu.
	3. Ja neatzīšanas iemesls ir tāpēc, ka iesniegums neatbilst konkrētai Likumā noteiktajai pazīmei, iesniedzējs var novērst konstatētos trūkumus un atkārtoti iesniegt Trauksmes cēlēja ziņojumu.
	4. Ja iesniegums tiek atzīts par Trauksmes cēlēja ziņojumu, Atbildīgā persona pseidonimizē personas datus un citu informāciju, kas atklāj Trauksmes cēlēja ziņojuma iesniedzēja identitāti un tās fiziskās vai juridiskās personas identitāti, par kuru ziņojis Trauksmes cēlējs.
	5. Atbildīgā persona nesūta Noteikumu 9.1.apakšpunktā minēto apstiprinājumu un Noteikumu 10.1.apakšpunktā minēto lēmumu Trauksmes cēlējam, ja viņš to lūdzis vai pastāv aizdomas, ka Trauksmes cēlēja identitāte tiks atklāta.
	6. Trauksmes cēlēja ziņojuma lietā ievieto gan Trauksmes cēlēja ziņojuma oriģinālu, gan pseidonimizētu dokumenta versiju. Atbildīgā persona seko līdzi dokumenta apritei LP un iekšējā Trauksmes cēlēju ziņojumu reģistrā veic attiecīgas atzīmes par dokumenta virzību.
	7. Atbildīgā persona nodrošina Trauksmes cēlēju ziņojumu un ar tiem saistīto materiālu glabāšanu.
	8. Ja Trauksmes cēlēja ziņojums un tā materiāli tiek glabāti elektroniski, Atbildīgā persona nodrošina to glabāšanu atsevišķajā mapē, aizsargājot to un failus ar paroli. Trauksmes cēlēja ziņojumi un tā materiāli papīra formā tiek glabāti slēdzamā telpā aizslēdzamās biroja mēbelēs, aizslēdzamos metāla skapjos vai seifos.
	9. Trauksmes cēlēju ziņojumi un ar tiem saistītie materiāli tiek glabāti 10 (desmit) gadus, par turpmāko glabāšanas termiņu lemjot atbilstoši konkrēto ziņojumu izskatīšanas rezultātam (piemēram, izvērtēšanas procesā nekādi pārkāpumi nav konstatēti, izskatīšana pabeigta, izvērtēšanas procesam seko tiesvedība u. tml., ja normatīvajos aktos nav noteikts citādi. Pēc glabāšanas termiņa beigām Trauksmes cēlēja ziņojums un ar to saistītie materiāli tiek iznīcināti vai dzēsti.
	10. Noteikumu 10.2.2.apakšpunktā minētie iesniegumi, ziņojumi un ar tiem saistītie materiālie tiek glabāti 3 (trīs) gadus.
10. **Trauksmes cēlēja ziņojuma izskatīšana pēc būtības**
	1. Atbildīgā persona, pēc Trauksmes cēlēja ziņojuma datu pseidonimizācijas, lemj par tā virzību un atkarībā no Trauksmes cēlēja ziņojuma satura, jomas un pārkāpuma rakstura katrā konkrētajā gadījumā ar rezolūciju/uzdevumu nosaka LP struktūrvienību vai darbinieku, vai izveido Komisiju, kas izskatīs Trauksmes cēlēja ziņojumu pēc būtības.
	2. Ja Trauksmes cēlēja ziņojums ir par LP valdes vai kāda no valdes locekļa veiktiem iespējamiem pārkāpumiem, Atbildīgā persona informē LP padomi par saņemto ziņojumu.
	3. Atbildīgā persona, nosakot LP struktūrvienību vai darbinieku, vai izveidojot Komisiju ziņojuma izskatīšanai pēc būtības, nodrošina, ka lieta tiks izskatīta objektīvi, taisnīgi un bez personīgas ieinteresētības (persona nav pati saistīta ar norādīto pārkāpumu vai personām, kuras minētas ziņojumā).
	4. LP struktūrvienības vai darbinieka, vai Komisijas pienākums, saņemot izpildei Trauksmes cēlēja ziņojumu, ir nodrošināt vienlīdzīgu un taisnīgu ziņojuma izskatīšanu.
	5. LP struktūrvienība vai darbinieks, vai Komisija, kas izskata Trauksmes cēlēja ziņojumu, skaidrojot ziņojumā minētos apstākļus, iegūst informāciju par pārbaudes lietas faktiskajiem apstākļiem, apkopo un pievieno pārbaudes lietai materiālus, kas pamato vai arī neapstiprina ziņojumā minēto un sagatavo rakstveida atzinumu.
	6. Veicot pārbaudi, LP struktūrvienība vai darbinieks, vai Komisija, nenorāda Trauksmes cēlēja identitāti un izvairās pieminēt pašu faktu, ka ir saņemts Trauksmes cēlēja ziņojums (ja vien ir objektīvi iemesli, kāpēc tas nav iespējams).
	7. LP struktūrvienībai vai darbiniekam, vai Komisijai ir tiesības arī pieprasīt sniegt rakstveida vai mutvārdu paskaidrojumus Trauksmes cēlējam, ziņojumā minētajām personām, kuras, iespējams, ir iesaistītas Pārkāpuma izdarīšanā, vai citām ziņojumā norādītajām personām, tā arī noteikt paskaidrojumu sniegšanas termiņu, ja ir nepieciešams, kas ir saistošs Trauksmes cēlējam, ziņojumā minētajām personām, kuras, iespējams, ir iesaistītas Pārkāpuma izdarīšanā vai citām ziņojumā norādītajām personām. Ja paskaidrojumu sniedz mutvārdos, tos jāprotokolē.
	8. LP struktūrvienībai vai darbiniekam, vai Komisijai ir tiesības izlemt par papildu locekļu pieaicināšanu, ja rodas tāda nepieciešamība, saskaņojot ar Atbildīgo personu.
	9. Saziņa starp LP struktūrvienību vai darbinieku, vai Komisiju, kas izskata Trauksmes cēlēja ziņojumu pēc būtības, un Trauksmes cēlēju notiek caur Atbildīgo personu.
	10. Pēc pieprasīto paskaidrojumu saņemšanas un materiālu par iespējamu Pārkāpumu apkopošanas LP struktūrvienība vai darbinieks, vai Komisija sagatavo atzinumu un iesniedz to Atbildīgai personai.
	11. Atzinumā tiek norādīta šāda informācija:
		1. atzinuma sagatavošanas laiks un vieta;
		2. apstākļi, par kuru pārkāpšanu ierosināta pārbaudes lieta;
		3. veiktās darbības, kā arī informācija par pārbaudes termiņa pagarināšanu, ja tas tika pagarināts;
		4. konstatētie fakti un materiāli, kuros fiksēti konstatētie apstākļi;
		5. pārbaudes lietas izskatīšanas laikā konstatēto apstākļu analīze;
		6. secinājumi par to, vai ir izdarīts Pārkāpums, tostarp disciplinārpārkāpums, norādot tiesību normas (ārējās un iekšējās) un apstākļus, kas pamato izdarītos secinājumus;
		7. secinājumi par to, vai tika, iespējams, izdarīts Pārkāpums un, ja ir, vai kāds konkrēts LP darbinieks, ir vainojams disciplinārpārkāpuma vai cita pārkāpuma izdarīšanā;
		8. ziņojumā minēto personu sniegto paskaidrojumu vērtējums, argumenti, kuri tos atspēko vai pamato;
		9. priekšlikumi:
			1. par pārbaudes lietas izbeigšanu, ja Pārkāpums nav noticis;
			2. par pārbaudes lietas izbeigšanu, ja pārbaudes lietas izskatīšanā konstatē, ka ir izdarīts Pārkāpums, taču šis Pārkāpums ir mazsvarīgs;
			3. par pārbaudes lietas materiālu nosūtīšanu Kompetentai institūcijai jautājuma izlemšanai par saukšanu pie administratīvās vai kriminālatbildības;
			4. ja Pārkāpums ir noticis, tad pasākumus, kas mazinātu Pārkāpuma nelabvēlīgas sekas;
			5. par pasākumiem, kas vērsti uz LP darbības uzlabošanu, iekšējo normatīvo aktu un procesu pārskatīšanu, nākotnes pārkāpumu nepieļaušanu vai novēršanu, tā arī, ja nepieciešams, par darbinieka saukšanu pie disciplināratbildības, norādot disciplinārpārkāpumu un piemērojamo disciplinārsodu;
			6. par iespējamu LP Risku reģistra papildināšanu ar attiecīgu risku, tā īpašnieku un riska mazināšanas un kontroles pasākumiem.
	12. LP struktūrvienība vai darbinieks, vai Komisija, kas izskata Trauksmes cēlēja ziņojumu, nodod Atbildīgajai personai sagatavoto atzinumu, kā arī vismaz nedēļu pirms Noteikumu 11.15.apakšpunktā minētā termiņa informē Atbildīgo personu par Trauksmes cēlēja ziņojuma izskatīšanas gaitu, ja atzinums vēl nav sagatavots.
	13. Pēc atzinuma sagatavošanas Atbildīgā persona informē LP valdi un/vai LP padomi, lai LP valde un/vai LP padome varētu pieņemt lēmumu par disciplināratbildības piemērošanu, ja tas nepieciešams, vai pārbaudes lietas materiālu nosūtīšanu Kompetentai institūcijai jautājuma izlemšanai par personas/personu saukšanu pie administratīvās vai kriminālatbildības.
	14. Ja, izskatot Trauksmes cēlēja ziņojumu pēc būtības, LP struktūrvienībai vai darbiniekam, vai Komisijai rodas aizdomas par Pārkāpumu, kura izskatīšana nav LP kompetencē, LP struktūrvienība vai darbinieks, vai Komisija par to ziņo Atbildīgajai personai, kas ziņojumu pārsūta izskatīšanai Kompetentajai institūcijai un par to informē Trauksmes cēlēju, kā arī LP valdi un/vai LP padomi. Atbildīgā persona piekritīgajai institūcijai nosūta Trauksmes cēlēja ziņojuma oriģinālu, kā arī lēmuma par iesnieguma atzīšanu par Trauksmes cēlēja ziņojumu norakstu.
	15. Atbildīgā persona par Trauksmes cēlēja ziņojuma izskatīšanas gaitu rakstveidā informē Trauksmes cēlēju ne vēlāk kā 2 (divu) mēnešu laikā no dienas, kad personas iesniegums atzīts par Trauksmes cēlēja ziņojumu, visaptveroši aprakstot ziņojuma izskatīšanas gaitu un turpmāk veicamajiem pasākumiem.
	16. Kad Trauksmes cēlēja ziņojuma izskatīšana ir pabeigta, Atbildīgā persona informē Trauksmes cēlēju par izmeklēšanas gala rezultātu – konstatētajiem faktiem un pieņemto lēmumu vai veiktajām darbībām. Trauksmes cēlējam norāda, vai Pārkāpums ir apstiprinājies vai nav, kāds ir konstatētais kaitējums, personu atbildība, veiktie uzlabojumi.
11. **Informēšana par trauksmes celšanas gadījumiem LP**
	1. Ne retāk kā reizi gadā līdz 1.februārim Atbildīgā persona sniedz vispārīgu informāciju – ziņojumu LP valdei un LP padomei (neminot iesniedzēju identitātes datus) par iepriekšējā kalendārajā gadā LP saņemtajiem iesniegumiem, kas tikuši atzīti par Trauksmes cēlēju ziņojumiem, par LP saņemtajiem iesniegumiem, kas tikuši iesniegti kā Trauksmes cēlēju ziņojumi, bet par tādiem nav atzīti, par anonīmajiem iesniegumiem, kā arī par tiem iesniegumiem, kas pārsūtīti citām Kompetentajām institūcijām, par to izskatīšanas virzību un rezultātiem.
	2. Situācijā, ja gada laikā Atbildīgā persona nav saņēmusi nevienu ziņojumu un/vai iesniegumu atbilstoši Noteikumu 12.1.apakšpunktā noteiktajam pienākumam, Atbildīgā persona par šo faktu LP valdei un LP padomei nosūta informatīvu e-pasta ziņojumus uz valde@pasts.lv un padome@pasts.lv bez nepieciešamības iesniegt atsevišķu ziņojumu valdei un padomei par šo faktu.
	3. LP tīmekļa vietnē [www.pasts.lv](http://www.pasts.lv) sniedz informāciju par trauksmes celšanu (apkopotā veidā) gada pārskatā un nefinanšu paziņojumā.
	4. Par Pārkāpumiem, kurus palīdzējis atklāt Trauksmes cēlējs, LP var sniegt informāciju publiski, neatklājot un neapdraudot Trauksmes cēlēja identitāti, izņemot gadījumu, kad Trauksmes cēlējs tieši iebilst pret informācijas publiskošanu.

Pielikumā:

Pielikums Nr.1 – TRAUKSMES CĒLĒJA ZIŅOJUMA VEIDLAPA.

Pielikums Nr.1

## TRAUKSMES CĒLĒJA ZIŅOJUMA VEIDLAPA

|  |
| --- |
| **Adresāts** |
| **Valsts akciju sabiedrībai “Latvijas Pasts”** |

|  |
| --- |
| **1. Pārkāpuma apraksts** |
| Sniedziet Jūsu rīcībā esošo informāciju **par iespējamo pārkāpumu**. Miniet konkrētus faktus vai apstākļus, kas par to liecina (piemēram, datums, vieta, kur iespējamais pārkāpums tika novērots), iesaistītās fiziskās vai juridiskās personas, iesaistīto personu amati. Ja Jūsu rīcībā ir pierādījumi (piemēram, dokumenti, fotogrāfijas, e-pasta sarakste), pievienojiet tos ziņojumam vai norādiet, kur ar tiem var iepazīties |
|  |
| **2. Informācijas gūšanas veids (saistība ar darbu)** |
| **Jūsu saistība ar Valsts akciju sabiedrību “Latvijas Pasts”, kurā ir novērots iespējamais pārkāpums**(*atzīmējiet atbilstošo*):[ ]  strādāju VAS “Latvijas Pasts” (veicu tajā darba (amata, dienesta) pienākumus)[ ]  veicu darbu VAS “Latvijas Pasts”, bet man ar to nav līgumattiecību[ ]  sniedzu pakalpojumu VAS “Latvijas Pasts”[ ]  iespējamo pārkāpumu novēroju, dibinot tiesiskās attiecības[ ]  iespējamo pārkāpumu novēroju, esot praksē[ ]  agrāk strādāju VAS “Latvijas Pasts” un tajā laikā novēroju iespējamo pārkāpumu[ ]  cita veida saistība ar Jūsu darba vidi (norādiet, kāda): \_\_\_\_\_\_\_\_\_\_\_\_\_\_\_\_\_\_\_ |
| **3. Norādiet, kādām sabiedrības interesēm un kuriem sabiedrības pārstāvjiem, kā arī kādu kaitējumu minētais pārkāpums rada vai var radīt[[3]](#footnote-3)** |
|  |
| **4. Vai par pārkāpumu esat ziņojis iepriekš** |
| (*atzīmējiet atbilstošo, sniedziet nepieciešamos komentārus*)[ ] nē, šī ir pirmā ziņošanas reize[ ]  jā, ziņoju VAS “Latvijas Pasts”, izmantojot iekšējo trauksmes celšanas mehānismu[ ]  jā, ziņoju citai institūcijai (norādiet, kurai \_\_\_\_\_\_\_\_\_\_\_\_\_\_\_)cita informācija \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Komentāri |
| **5. Attieksme pret turpmāko saziņu un pārkāpuma publiskošanu** |
| (*atzīmējiet, ja attiecināms*)[ ]  **nevēlos** saņemt ziņojuma saņemšanas apstiprinājumu[[4]](#footnote-4)[ ]  **nevēlos** saņemt lēmumu par iesnieguma atzīšanu vai neatzīšanu par trauksmes cēlēja ziņojumu[ ] ja mans ziņojums palīdzēs atklāt pārkāpumu, **atļauju** publiskot informāciju par konstatēto pārkāpumu, ievērojot Trauksmes celšanas likuma 7.panta devīto daļu[[5]](#footnote-5) |
| **6. Pielikumi** |
| Norādiet ziņojumam pievienotos dokumentus, kas, Jūsuprāt, apstiprina iespējamo pārkāpumu. Ja norādījāt, ka par šo pārkāpumu esat ziņojis iepriekš, pievienojiet sniegto atbildi, ja tāda bijusi |
| 1.2.3. |
| **7. Ziņas par iesniedzēju** |
| Vārds, uzvārds, personas kods |
| Kontaktinformācija, tostarp adrese\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_(dzīvesvietas adrese, kā arī cita informācija, kā ar Jums var sazināties (e-pasts vai tālruņa numurs), lai nosūtītu atbildi, informāciju par izskatīšanas gaitu vai lūgtu papildinformāciju) |
| **8. Iesniegšanas datums** |

Iesniedzot trauksmes cēlēja ziņojumu, es:

|  |
| --- |
| - piekrītu manu personas datu apstrādei (ziņojuma reģistrācijai, norādīto ziņu pārbaudei un atkārtotai saziņai ar mani) |
| **- apliecinu, ka ziņojumā norādīto informāciju uzskatu par patiesu, rīkojos labā ticībā un man ir saprotams, ka apzināta nepatiesu ziņu sniegšana nav uzskatāma par trauksmes celšanu un par to mani var saukt pie atbildības normatīvajos aktos noteiktajā kārtībā.** |

**Ja mans ziņojums netiek atzīts par trauksmes cēlēja ziņojumu:**

|  |  |
| --- | --- |
| 1) **piekrītu**, ka manu ziņojumu **turpmāk izskata kā fiziskās personas iesniegumu** (tas nozīmē, vispārīgā kārtībā un man nav paredzētas aizsardzības garantijas) | [ ]  |
| 2) **nepiekrītu**, ka manu ziņojumu turpmāk skata kā fiziskās personas iesniegumu | [ ]  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ (paraksts)

***Svarīgi:*** Trauksmes cēlēja ziņojumam ir jābūt parakstītam. Lūdzam iesniegt elektroniski parakstītu vai pašrocīgi parakstītu ziņojumu, vai autentificētiesportālā [www.latvija.lv](http://www.latvija.lv) vai [www.trauksmescelejs.lv](http://www.trauksmescelejs.lv) un iesniegt ziņojumu elektroniski bez paraksta.

*Aizpilda Valsts akciju sabiedrība “Latvijas Pasts”*

Iesnieguma reģistrācijas datums \_\_\_\_\_\_\_\_\_\_\_\_\_\_\_\_\_ Nr.\_\_\_\_\_\_\_\_\_\_

**Informācija par turpmāko saziņu:**

- ne vēlāk kā septiņu dienu laikā Jums tiks nosūtīts **ziņojuma saņemšanas apstiprinājums** (ja 5.punktā nenorādījāt, ka nevēlaties saņemt apstiprinājumu)

- triju dienu laikā pēc tam, kad pieņemts lēmums par Jūsu iesnieguma atzīšanu par trauksmes cēlēja ziņojumu, Jums tiks nosūtīta **atbilde par pieņemto lēmumu par atzīšanu/neatzīšanu par trauksmes celšanas ziņojumu** (izmantojot Jūsu ziņojuma 7.punktā norādīto kontaktinformāciju, ja 5.punktā nenorādījāt, ka nevēlaties saņemt lēmumu)

- ja nepieciešams trauksmes cēlēja ziņojuma izskatīšanai, ar Jums var sazināties, lai iegūtu papildu informāciju

- ja Jūsu iesniegums tiks atzīts par trauksmes cēlēja ziņojumu, VAS “Latvijas Pasts” Jūs **informēs**:

 \* **par tā izskatīšanas gaitu** divu mēnešu laikā no dienas, kad Jūsu iesniegums atzīts par trauksmes cēlēja ziņojumu

 \* pēc trauksmes cēlēja ziņojuma izskatīšanas pabeigšanas **par konstatētajiem faktiem un pieņemto lēmumu** vai veiktajām darbībām

- neskaidrību gadījumā Jūs varat sazināties ar VAS “Latvijas Pasts” kontaktpersonu trauksmes celšanas jautājumos Iekšējā audita daļas vadītāju

1. Noteikumos norādītais saraksts pamatojas uz Likumā noteikto, bet nav izsmeļošs, un ikviens ir aicināts celt trauksmi par jebkuru darba vidē novērotu pārkāpumu, kas var kaitēt sabiedrības interesēm. [↑](#footnote-ref-1)
2. Valsts kancelejas tīmekļa vietnē trauksmes cēlējiem pieejams informatīvs Kompetento institūciju saraksts: <https://trauksmescelejs.lv/kur-celt-trauksmi> [↑](#footnote-ref-2)
3. Ziņošana tikai par personīgu interešu aizskārumu nav uzskatāma par trauksmes celšanu. [↑](#footnote-ref-3)
4. Nav attiecināms, ja tiek nosūtīts automātisks paziņojums par elektroniskā dokumenta saņemšanu saskaņā ar Ministru kabineta 2005.gada 28.jūnija noteikumu Nr.473 "Elektronisko dokumentu izstrādāšanas, noformēšanas, glabāšanas un aprites kārtība valsts un pašvaldību iestādēs un kārtība, kādā notiek elektronisko dokumentu aprite starp valsts un pašvaldību iestādēm vai starp šīm iestādēm un fiziskajām un juridiskajām personām" 17.punktu. [↑](#footnote-ref-4)
5. Informācija tiek publicēta, neatklājot un neapdraudot trauksmes cēlēja identitāti un ievērojot vispārējās datu aizsardzības prasības. [↑](#footnote-ref-5)